作者:吳筠
標題:遊倚帝山二首
內容:山間非吾心，物表翼所託。振衣超煩滓，策杖追岑壑。絕地窮gK岈，造天究盤礴。邇臨煙霞積，逖睇宇宙廓。俯驚白雲湧，仰駭飛泉落。苔濃鮮翠屏，松古麗丹崿。目冀睹喬羨，心希馭龍鶴。乃知巢由情，豈伊猿鳥樂。茲山何獨秀，萬仞倚昊蒼。晨躋煙霞趾，夕憩靈仙場。俯觀海上月，坐弄浮雲翔。松風振雅音，桂露含晴光。不出六合外，超然萬累忘。信彼古來士，巖棲道彌彰。